CELEX: 52021IP0431
Language: mt
Date: 2021-10-21 00:00:00
Title: Rakkomandazzjoni tal-Parlament Ewropew tal-21 ta' Ottubru 2021 lill-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta' Sigurtà rigward ir-relazzjonijiet u l-kooperazzjoni UE-Tajwan (2021/2041(INI))

5.5.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 184/170
            
         
      P9_TA(2021)0431
      Ir-relazzjonijiet politiċi u l-kooperazzjoni bejn l-UE u t-Tajwan
      Rakkomandazzjoni tal-Parlament Ewropew tal-21 ta' Ottubru 2021 lill-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta' Sigurtà rigward ir-relazzjonijiet u l-kooperazzjoni UE-Tajwan (2021/2041(INI))
      (2022/C 184/14)
      
         Il-Parlament Ewropew,
      
                  —
               
               
                  wara li kkunsidra r-rapporti annwali tal-Parlament Ewropew dwar il-PESK u t-taqsimiet relatati dwar ir-relazzjonijiet UE-Tajwan,
               
            
                  —
               
               
                  wara li kkunsidra l-Mekkaniżmu ta' Djalogu fil-qasam tal-Politika Industrijali (IPD) bejn l-UE u t-Tajwan, stabbilit fl-2015,
               
            
                  —
               
               
                  wara li kkunsidra r-riżoluzzjoni tiegħu tad-9 ta' Ottubru 2013 dwar relazzjonijiet kummerċjali UE-Tajwan (1),
               
            
                  —
               
               
                  wara li kkunsidra l-parteċipazzjoni tat-Tajwan fin-Network Enterprise Europe, fil-Pjattaforma Ewropea għall-Kooperazzjoni bejn il-Clusters u fid-Djalogu dwar l-Ekonomija Diġitali,
               
            
                  —
               
               
                  wara li kkunsidra l-komunikat tal-Ministri tal-Affarijiet Barranin u l-Iżvilupp tal-G7 tal-5 ta' Mejju 2021, b'mod partikolari t-taqsima dwar l-appoġġ għall-parteċipazzjoni sinifikanti tat-Tajwan fl-Organizzazzjoni Dinjija tas-Saħħa u fl-Assemblea Dinjija tas-Saħħa,
               
            
                  —
               
               
                  wara li kkunsidra l-ftehimiet ta' kooperazzjoni dwar il-ġlieda kontra l-frodi kummerċjali, u l-implimentazzjoni min-naħa tat-Tajwan, mill-2017, tal-istandards internazzjonali dwar il-governanza tajba fil-qasam tat-taxxa,
               
            
                  —
               
               
                  wara li kkunsidra l-kooperazzjoni u l-parteċipazzjoni pożittivi tat-Tajwan fil-Programmi Qafas tal-Unjoni Ewropea (EUFPs),
               
            
                  —
               
               
                  wara li kkunsidra l-Konsultazzjoni fil-qasam tax-Xogħol bejn l-UE u t-Tajwan stabbilita fl-2018,
               
            
                  —
               
               
                  wara li kkunsidra l-eżenzjoni mill-obbligu ta' viża għad-detenturi ta' passaport Tajwaniż mill-2011,
               
            
                  —
               
               
                  wara li kkunsidra l-politika ta' Ċina Waħda tal-UE,
               
            
                  —
               
               
                  wara li kkunsidra d-Dikjarazzjoni Konġunta tal-Mexxejja tal-Istati Uniti u l-Ġappun tas-16 ta' April 2021,
               
            
                  —
               
               
                  wara li kkunsidra d-Dikjarazzjoni Konġunta tal-Mexxejja tal-Istati Uniti u r-Repubblika tal-Korea tal-21 ta' Mejju 2021,
               
            
                  —
               
               
                  wara li kkunsidra l-Komunikazzjoni Konġunta tal-Kummissjoni tal-10 ta' Ġunju 2020 bit-titolu “Nindirizzaw id-diżinformazzjoni dwar il-COVID-19 – X'inhuma l-fatti” (JOIN(2020)0008),
               
            
                  —
               
               
                  wara li kkunsidra l-konklużjonijiet tal-Kunsill tas-16 ta' April 2021 dwar Strateġija tal-UE għall-kooperazzjoni fl-Indo-Paċifiku,
               
            
                  —
               
               
                  wara li kkunsidra l-komunikazzjoni konġunta mill-Kummissjoni u mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà tas-16 ta' Settembru 2021 dwar l-Istrateġija tal-UE għall-kooperazzjoni fl-Indo-Paċifiku (JOIN(2021)0024),
               
            
                  —
               
               
                  wara li kkunsidra l-Artikolu 118 tar-Regoli ta' Proċedura tiegħu,
               
            
                  —
               
               
                  wara li kkunsidra r-rapport tal-Kumitat għall-Affarijiet Barranin (A9-0265/2021),
               
            
                  A.
               
               
                  billi l-UE u t-Tajwan huma sħab li jaqsmu l-istess fehma u li jikkondividu l-valuri komuni tal-libertà, tad-demokrazija, tad-drittijiet tal-bniedem u tal-istat tad-dritt;
               
            
                  B.
               
               
                  billi l-belliġeranza militari kontinwa u l-attivitajiet fiż-żona l-griża min-naħa taċ-Ċina, kif ukoll forom oħra ta' provokazzjoni, bħall-ispjunaġġ, l-attakki ċibernetiċi u t-teħid tat-talenti, fil-konfront tat-Tajwan joħolqu theddida serja għall-istatus quo bejn it-Tajwan u ċ-Ċina, kif ukoll għall-paċi u għall-istabbiltà tar-reġjun Indo-Paċifiku u jistgħu jwasslu għal eskalazzjoni perikoluża; billi l-Ministru għad-Difiża tat-Tajwan, Chiu Kuo-cheng, iddikjara li minħabba akkumulazzjoni kontinwa u sinifikanti, iċ-Ċina tista' tkun kapaċi tħejji invażjoni tal-massa tat-Tajwan sal-2025; billi t-tensjonijiet bejn iċ-Ċina u t-Tajwan jinsabu fl-istadju l-aktar serju tagħhom għal dawn l-aħħar 40 sena, fejn iċ-Ċina bagħtet 150 ajruplan tal-gwerra, inklużi ajruplani tal-ġlied u bombers b'kapaċità nukleari, fiż-żona ta' identifikazzjoni għad-difiża tal-ajru tat-Tajwan mill-1 ta' Ottubru 2021; billi dan ir-reġjun huwa ta' importanza kbira għall-UE kemm minħabba l-ħafna sħab kbar tagħha hemmhekk, kif ukoll minħabba li wieħed mill-Istati Membri tagħha, Franza, għandu territorji ekstra-Ewropej hemmhekk;
               
            
                  C.
               
               
                  billi fl-2016 l-UE impenjat ruħha li tuża kull mezz disponibbli biex tinkoraġġixxi inizjattivi bl-għan li jippromwovu d-djalogu, il-kooperazzjoni u l-bini tal-fiduċja bejn iż-żewġ naħat tal-Istrett tat-Tajwan; billi dawn l-aspirazzjonijiet s'issa għadhom ma ġewx issodisfati;
               
            
                  D.
               
               
                  billi fid-9 ta' Ottubru 2021, il-President Ċiniż Xi Jinping wiegħed li jsegwi r-“riunifikazzjoni” mat-Tajwan permezz ta' mezzi allegatament paċifiċi, iżda wissa li l-akbar ostaklu għaliha kienet il-forza ta' “indipendenza tat-Tajwan”; billi tali approċċ paċifiku jitqiegħed f'dubju serju mid-dikjarazzjonijiet u l-azzjonijiet belliġerenti taċ-Ċina; billi skont stħarriġ maħruġ miċ-Ċentru ta' Studju Elettorali tal-Università Nazzjonali ta' Chengchi f'Taipei f'Lulju 2021, 1,5 % biss tat-Tajwaniżi jappoġġaw l-unifikazzjoni maċ-Ċina kontinentali mill-aktar fis possibbli, filwaqt li maġġoranza kbira tappoġġa ż-żamma tal-istatus quo, tal-inqas fit-terminu qasir;
               
            
                  E.
               
               
                  billi l-isforzi tat-Tajwan maħsuba biex irażżnu t-tixrid tal-coronavirus urew li huma fost dawk l-aktar effikaċi fid-dinja; billi l-isforzi tat-Tajwan biex jikkontribwixxi b'mod attiv fuq fronti differenti għall-ġid komuni tal-komunità internazzjonali matul il-pandemija, inkluż permezz ta' bosta studji internazzjonali, huwa eżempju tanġibbli ta' Tajwan li jġib ruħu bħala sieħeb, u prova li għandu jiġi ttrattat bħala tali; billi dan juri li t-Tajwan għandu l-kapaċità li jipprovdi kontribuzzjonijiet ta' valur ugwali lill-komunità internazzjonali biex jiġu indirizzati l-ħafna sfidi l-oħra ta' żminijietna; billi ż-żieda f'daqqa riċenti fl-infezzjonijiet tal-COVID, in-nuqqas ta' vaċċini u l-indħil Ċiniż fl-isforzi tat-Tajwan biex jakkwistahom direttament iqajmu tħassib serju;
               
            
                  F.
               
               
                  billi l-UE għadha l-akbar sors ta' investiment dirett barrani (FDI) fit-Tajwan, b'valur akkumulat ta' EUR 48 biljun sal-2019, li jirrappreżentaw 31 % tal-FDI dieħel fit-Tajwan; billi hemm potenzjal konsiderevoli biex jiżdied l-FDI tat-Tajwan fl-UE; billi t-Tajwan jiddomina s-swieq tal-manifattura tas-semikondutturi, peress li l-produtturi tiegħu jimmanifatturaw madwar 50 % tal-produzzjoni dinjija tas-semikondutturi;
               
            
                  G.
               
               
                  billi l-pożizzjoni tat-Tajwan, ir-rwol kritiku tiegħu fil-ktajjen tal-provvista globali tat-teknoloġija avvanzata, u l-istil ta' ħajja demokratiku tiegħu jagħmluh strateġikament importanti għad-demokraziji Ewropej;
               
            
                  H.
               
               
                  billi l-ammont totali ta' kummerċ bilaterali bejn l-UE u t-Tajwan laħaq il-EUR 51 biljun fl-2019, b'hekk it-Tajwan huwa l-ħames l-akbar sieħeb kummerċjali tal-UE fl-Asja u jikklassifika fil-15-il post fost l-akbar sħab kummerċjali tal-UE fid-dinja;
               
            
               
                  1.
               
               
                  Jirrakkomanda li l-Viċi President tal-Kummissjoni / Rappreżentant Għoli tal-Unjoni għall-Affarijiet Barranin u l-Politika ta' Sigurtà u l-Kummissjoni:
                  
                              (a)
                           
                           
                              jaħdmu mill-qrib mal-Istati Membri biex jintensifikaw ir-relazzjonijiet politiċi bejn l-UE u t-Tajwan u biex isegwu sħubija komprensiva u msaħħa taħt il-gwida tal-Politika ta' Ċina Waħda tal-UE; jikkunsidraw lit-Tajwan bħala sieħeb ewlieni u alleat demokratiku fl-Indo-Paċifiku bil-mertu tiegħu stess bħala demokrazija robusta u ekonomija teknoloġikament avvanzata li tista' tikkontribwixxi għaż-żamma ta' ordni bbażat fuq ir-regoli f'nofs rivalità bejn il-poteri l-kbar li qed tintensifika;
                           
                        
                              (b)
                           
                           
                              jibdew b'urġenza valutazzjoni tal-impatt, konsultazzjoni pubblika u eżerċizzju preliminari dwar Ftehim Bilaterali ta' Investiment (BIA) mal-awtoritajiet Tajwaniżi bi tħejjija għal negozjati biex japprofondixxu r-rabtiet ekonomiċi bilaterali, peress li tali BIA jwassal għat-taffija tar-rekwiżiti tal-“kontenut proprju” mill-investituri u l-produtturi Ewropej fit-Tajwan; ifakkru, fil-kuntest tad-dinamika reġjonali, fl-importanza tar-relazzjonijiet ekonomiċi u kummerċjali bejn l-UE u t-Tajwan, inkluż dwar aspetti relatati mal-multilateraliżmu u mad-WTO, mat-teknoloġija u mas-saħħa pubblika, kif ukoll tal-kooperazzjoni essenzjali f'dawk li huma provvisti kritiċi bħas-semikondutturi; iħeġġu lit-Tajwan iżid l-investimenti fl-UE, u jinnotaw li t-Tajwan huwa membru sħiħ tad-WTO;
                           
                        
                              (c)
                           
                           
                              jesprimu tħassib serju dwar il-belliġeranza militari kontinwa taċ-Ċina fil-konfront tat-Tajwan u l-pressjoni fuqu, b'mod partikolari permezz tal-investiment konsiderevoli taċ-Ċina fil-kapaċitajiet militari, l-eżerċizzji ta' attakki tagħha u l-ksur frekwenti taż-żona ta' identifikazzjoni għad-difiża tal-ajru tat-Tajwan; jistiednu liċ-Ċina ttemm minnufih l-intrużjonijiet kontinwi tagħha fiż-żona ta' identifikazzjoni għad-difiża tal-ajru tat-Tajwan, b'mod partikolari peress li bejn l-1 u l-4 ta' Ottubru 2021 ġew irreġistrati madwar 150 intrużjoni ta' inġenji tal-ajru, inkluż minn ajruplani tal-ġlied; barra minn hekk, jiddenunzjaw ir-retorika Ċiniża xewwiexa li tindika l-intenzjoni apparentement kontradittorja tagħha li tixtieq tinkorpora lit-Tajwan taħt it-tmexxija totalitarja tal-Partit Komunista Ċiniż (PKĊ), waqt li fl-istess ħin tiddikjara li tfittex żvilupp paċifiku tar-relazzjonijiet mat-Tajwan, u tinsisti li kwalunkwe bidla fir-relazzjonijiet bejn iż-żewġ naħat tal-istrett ma tridx issir unilateralment u lanqas kontra r-rieda taċ-ċittadini Tajwaniżi; iħeġġu lill-UE u lill-Istati Membri jassumu rwol proattiv fil-kollaborazzjoni mas-sħab internazzjonali li jaqsmu l-istess fehma biex jippruvaw jiksbu l-paċi u l-istabbiltà bejn iż-żewġ naħat tal-Istrett tat-Tajwan, u biex jistabbilixxu sħubijiet mal-gvern demokratiku tat-Tajwan;
                           
                        
                              (d)
                           
                           
                              jesprimu tħassib serju dwar is-sitwazzjoni fl-Ibħra tal-Lvant u tan-Nofsinhar taċ-Ċina u jopponu bil-qawwa kwalunkwe tentattiv unilaterali biex jinbidel l-istatus quo u jiżdiedu t-tensjonijiet; itennu l-importanza li jiġi rispettat id-dritt internazzjonali, b'mod partikolari l-Konvenzjoni tan-NU dwar il-Liġi tal-Baħar (UNCLOS) bid-dispożizzjonijiet tagħha dwar l-obbligu li t-tilwim jissolva b'mezzi paċifiċi, u dwar iż-żamma tal-libertà tan-navigazzjoni u t-titjiriet minn fuq pajjiż;
                           
                        
                              (e)
                           
                           
                              jesprimi tħassib serju dwar il-kapaċità taċ-Ċina li tħejji invażjoni tal-massa tat-Tajwan sal-2025; jikkundanna bil-qawwa l-ksur bla preċedent taċ-Ċina taż-żona ta' identifikazzjoni għad-difiża tal-ajru tat-Tajwan mill-1 ta' Ottubru 2021, li involviet titjir ta' 150 ajruplan tal-gwerra, inklużi ajruplani tal-ġlied u bombers b'kapaċità nukleari; jesprimi l-fehma li l-provokazzjonijiet militari reċenti miċ-Ċina qiegħdu f'dubju l-intenzjonijiet fit-tul taċ-Ċina li tfittex soluzzjoni paċifika;
                           
                        
                              (f)
                           
                           
                              ifakkru li ż-żamma tal-paċi u l-istabbiltà fl-Indo-Paċifiku hija interess ewlieni għall-UE u l-Istati Membri tagħha; jisħqu li kunflitt militari fl-Istrett tat-Tajwan mhux biss joħloq tfixkil ekonomiku sinifikanti li jaffettwa l-interessi Ewropej, iżda jimmina serjament ukoll l-ordni bbażat fuq ir-regoli fir-reġjun, kif ukoll il-governanza demokratika bid-drittijiet tal-bniedem, id-demokrazija u l-istat tad-dritt fil-qalba tagħha;
                           
                        
                              (g)
                           
                           
                              iżommu f'moħħhom li l-UE tagħti valur kbir lis-sigurtà fl-Istrett tat-Tajwan u li hemm rabta diretta bejn il-prosperità Ewropea u s-sigurtà Asjatika u, għalhekk, konsegwenzi għall-Ewropa jekk kunflitt jinfirex lil hinn sew mill-isfera ekonomika; jiddikjaraw li l-azzjonijiet taċ-Ċina kontra t-Tajwan u fil-Baħar taċ-Ċina tan-Nofsinhar se jkollhom konsegwenzi għar-relazzjonijiet bejn l-UE u ċ-Ċina;
                           
                        
                              (h)
                           
                           
                              jesprimu tħassib dwar il-leġiżlazzjoni taċ-Ċina relatata mat-Tajwan u jirrimarkaw li l-impożizzjoni tal-Liġi dwar is-Sigurtà Nazzjonali fuq Hong Kong għamlet id-dispożizzjoni tal-liġi kontra s-seċessjoni tal-2005 li tagħti lit-Tajwan livell għoli ta' awtonomija f'każ ta' unifikazzjoni kompletament inaffidabbli;
                           
                        
                              (i)
                           
                           
                              jenfasizza l-importanza, b'mod partikolari fid-dawl tal-provokazzjonijiet kontinwi taċ-Ċina u l-akkumulazzjoni militari, li jiġu avvanzati aktar il-livelli kollha tas-sħubija u l-kooperazzjoni bejn l-UE u t-Tajwan; jissottolinja, b'mod partikolari, ir-rwol ewlieni li l-Parlament Ewropew jista' jkollu meta jiġi biex jidentifika oqsma għal aktar kooperazzjoni, kif ukoll jidentifika u jiddenunzja b'mod ċar il-provokazzjonijiet Ċiniżi u juri solidarjetà mat-Tajwan;
                           
                        
                              (j)
                           
                           
                              isostnu bis-saħħa l-parteċipazzjoni sinifikanti tat-Tajwan bħala osservatur fil-laqgħat, fil-mekkaniżmi u fl-attivitajiet tal-korpi internazzjonali, fosthom l-Organizzazzjoni Dinjija tas-Saħħa (WHO), l-Organizzazzjoni tal-Avjazzjoni Ċivili Internazzjonali (ICAO), l-Organizzazzjoni Internazzjonali tal-Pulizija Kriminali (INTERPOL) u l-Konvenzjoni Qafas tan-Nazzjonijiet Uniti dwar it-Tibdil fil-Klima (UNFCCC); iħeġġu lill-Istati Membri u lill-istituzzjonijiet tal-UE jappoġġaw inizjattivi internazzjonali li jappellaw għall-parteċipazzjoni tat-Tajwan f'organizzazzjonijiet internazzjonali; jilqgħu għal darb'oħra l-kooperazzjoni proattiva tat-Tajwan mal-komunità internazzjonali biex jitgħallmu dwar il-pandemija tal-COVID-19 u jsibu l-aħjar modi biex jirreaġixxu għaliha, u jissottolinjaw li dan il-każ wera li l-kontributi tat-Tajwan fid-WHO jkunu valur miżjud għas-saħħa u l-benesseri taċ-ċittadini tal-membri kollha tagħha;
                           
                        
                              (k)
                           
                           
                              jinkoraġġixxu aktar skambji, laqgħat u kooperazzjoni ekonomiċi, xjentifiċi, kulturali, politiċi u interpersonali bejn l-UE u t-Tajwan, u skambji u parteċipazzjoni ta' rappreżentanti tal-Istati Membri, anki fl-ogħla livelli, sabiex jirriflettu b'mod sħiħ il-kooperazzjoni dinamika, multidimensjonali u stretta bejn l-UE u t-Tajwan bħala sħab li jaqsmu l-istess fehma; jikkundannaw it-theddid ta' rappreżalji u pressjoni fuq Miloš Vystrčil, il-President tas-Senat Ċek, mir-Repubblika tal-Poplu taċ-Ċina minħabba ż-żjara tiegħu fit-Tajwan f'Awwissu 2020, u jinnotaw li r-Repubblika Ċeka u l-pajjiżi sovrani l-oħra kollha għandhom id-dritt jiżviluppaw kooperazzjoni ekonomika u kulturali mat-Tajwan;
                           
                        
                              (l)
                           
                           
                              ikomplu jappoġġaw l-inklużjoni tat-Tajwan fl-Istrateġija Indo-Paċifika tal-UE; jieħu nota pożittiva tal-pubblikazzjoni reċenti mill-Kummissjoni u mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà tal-istrateġija tal-UE għall-kooperazzjoni fl-Indo-Paċifiku, li tinnota li l-akkumulazzjoni militari sinifikanti taċ-Ċina wasslet għal żieda fit-tensjonijiet fil-punti nevralġiċi reġjonali bħall-Ibħra tan-Nofsinhar u tal-Lvant taċ-Ċina, kif ukoll fl-Istrett tat-Tajwan, u jafferma li huwa essenzjali għall-UE li ssaħħaħ il-kooperazzjoni mas-sħab reġjonali biex jiġu żgurati l-paċi, l-istabbiltà u l-prosperità fl-istrett kollu; iħeġġu lill-UE tkompli taħdem mill-qrib ma' sħab oħra tal-istess fehma permezz tal-Istrateġija tal-UE għall-kooperazzjoni fl-Indo-Paċifiku biex tindirizza l-pożizzjoni assertiva taċ-Ċina fir-reġjun, u biex issaħħaħ l-ordni bbażat fuq ir-regoli, minħabba l-interessi proprji tal-UE fir-reġjun;
                           
                        
                              (m)
                           
                           
                              ikomplu jadottaw inizjattivi biex isaħħu r-relazzjonijiet ekonomiċi bilaterali u l-kuntatti interpersonali, speċjalment fost iż-żgħażagħ, u inklużi l-akkademja, is-soċjetà ċivili, l-isport, il-kultura u l-edukazzjoni, kif ukoll is-sħubijiet bejn il-bliet u bejn ir-reġjuni; ifaħħru s-sħubijiet attwali bejn bliet Ewropej u Tajwaniżi u jħeġġu d-diplomazija tal-bliet bħala għodda biex tgħin il-parteċipazzjoni tat-Tajwan f'inizjattivi internazzjonali, li jippermettu lit-Tajwan jevita t-tentattivi Ċiniżi biex ikompli jiżdied l-iżolament diplomatiku tiegħu;
                           
                        
                              (n)
                           
                           
                              jinkoraġġixxu l-kooperazzjoni Ewropea u Tajwaniża fis-settur tal-media, sabiex jiddiversifikaw l-ambjent tal-media tal-lingwa Ċiniża fl-UE u jipprovdu alternattiva għall-organizzazzjonijiet tal-media kkontrollati mir-Repubblika tal-Poplu taċ-Ċina;
                           
                        
                              (o)
                           
                           
                              iħeġġu lill-UE u lill-Istati Membri jgħinu biex titqajjem kuxjenza fl-Ewropa dwar is-sitwazzjoni fl-Istrett tat-Tajwan, kif ukoll dwar il-kumplessità tar-relazzjonijiet Tajwan-Ċina permezz tal-istabbiliment u l-finanzjament ta' programmi dedikati u riċerka mmirata għas-soċjetà inġenerali; jissottolinjaw l-importanza li jsir investiment f'dibattitu inklużiv fl-Istati Membri kollha, li jispjega lill-pubbliku Ewropew ir-riskji ta' avvanz awtoritarju fl-Indo-Paċifiku permezz tal-pożizzjoni assertiva taċ-Ċina u l-isforzi tagħha biex timmina d-demokrazija, b'mod partikolari fit-Tajwan, u l-implikazzjonijiet li tali theddid ma jiġix indirizzat għad-demokraziji madwar id-dinja;
                           
                        
                              (p)
                           
                           
                              jinkoraġġixxu d-djalogu u l-kooperazzjoni mat-Tajwan fis-setturi industrijali u fil-ktajjen tal-provvista kollha, partikolarment fl-industriji emerġenti u fl-industriji ta' importanza strateġika bħal dawk tal-vetturi elettroniċi, tar-robotika u tal-manifattura intelliġenti, kif ukoll fit-teknoloġiji tas-semikondutturi;
                           
                        
                              (q)
                           
                           
                              jappoġġaw aktar tisħiħ tal-inizjattivi li jippermettu lill-UE tinvolvi ruħha fi sħubijiet mat-Tajwan fl-oqsma tal-ICT, il-bijoteknoloġija, is-saħħa u s-sigurtà, u taħdem fuq kooperazzjoni u inizjattivi konkreti bejn l-Istrateġija ta' Konnettività tal-UE u l-Politika l-ġdida tat-Tajwan għan-Nofsinhar; jappoġġaw bil-qawwa l-intensifikazzjoni tas-sħubija taż-żewġ naħat fis-semikondutturi;
                           
                        
                              (r)
                           
                           
                              jirrikonoxxu r-rwol ċentrali tat-Tajwan fl-industriji strateġiċi bħall-ħames ġenerazzjoni tal-infrastruttura tal-komunikazzjoni (5G), peress li jospita l-akbar fonderija fid-dinja u huwa l-produttur ewlieni tas-semikondutturi; jisħqu li fil-futur il-mikroċipep se jkollhom rwol ċentrali fit-tiswir tal-ordni globali u li kull min ikollu l-kontroll tad-disinn u l-manifattura tal-mikroċipep se jwitti t-triq fis-seklu 21; ifakkru li t-tfixkil fil-ktajjen tal-provvista globali kkawżat mill-pandemija poġġa lit-Tajwan fiċ-ċentru tal-ispinta teknoloġika, u wassal ukoll biex l-UE tagħraf il-vulnerabbiltajiet tagħha stess, filwaqt li enfasizza l-urġenza li ssir riflessjoni dwar kif jitnaqqsu d-dipendenzi tagħha minn atturi esterni; iħeġġu, għalhekk, aktar kooperazzjoni mat-Tajwan biex tiġi appoġġata l-aġenda tal-UE għat-tranżizzjoni ekoloġika u diġitali tagħha, kif ukoll l-isforzi tal-UE lejn id-diversifikazzjoni tal-ktajjen tal-valur u tal-provvista, peress li l-pandemija aċċellerat id-domandi għat-tnejn, filwaqt li enfasizzat il-ħtieġa ta' aktar investiment u appoġġ politiku, b'mod partikolari fil-ktajjen tal-valur ta' importanza strateġika, bħall-mikroelettronika, is-sewqan awtonomu u l-intelliġenza artifiċjali (IA), li huma oqsma fejn it-Tajwan għandu rwol ċentrali;
                           
                        
                              (s)
                           
                           
                              jilqgħu l-organizzazzjoni tal-ewwel Forum Ewropew tal-Investiment li qatt sar fit-Tajwan f'Settembru 2020, u jinkoraġġixxu aktar investiment bilaterali fiż-żewġ direzzjonijiet; iħeġġu ż-żieda ta' tali investiment b'mod partikolari f'industriji fejn it-Tajwan huwa minn ta' quddiem, jiġifieri t-teknoloġiji kritiċi inklużi s-semikondutturi, li jappoġġa l-isforzi tal-UE biex issaħħaħ il-kapaċità mikroelettronika tagħha stess; jinnotaw li wara d-Djalogu UE-Tajwan tal-2020 dwar l-Ekonomija Diġitali, l-UE u t-Tajwan għandhom ikomplu jibnu fuq id-diskussjonijiet tagħhom dwar il-kooperazzjoni fir-riċerka u t-teknoloġija, il-blockchain, l-IA, iċ-ċertifikazzjoni tas-sigurtà ċibernetika, l-ekonomija tad-data u l-konnettività diġitali, sabiex jidentifikaw aktar sinerġiji, jespandu l-iskambju ta' politika dwar l-iżvilupp tal-ekonomija diġitali, u jistabbilixxu sħubijiet aktar estensivi;
                           
                        
                              (t)
                           
                           
                              jilqgħu l-impenji volontarji tat-Tajwan biex jgħin fil-ġlieda kontra t-tisħin globali, u b'hekk jikkontribwixxi għall-implimentazzjoni tal-objettivi tal-Ftehim ta' Pariġi dwar il-Klima;
                           
                        
                              (u)
                           
                           
                              jinkoraġġixxu lill-UE u lill-Istati Membri japprofondixxu l-kooperazzjoni mat-Tajwan fil-ġlieda kontra d-diżinformazzjoni minn pajjiżi terzi malinni, inklużi l-kondiviżjoni tal-aħjar prattiki, approċċi konġunti għat-trawwim tal-libertà tal-media u l-ġurnaliżmu, l-approfondiment tal-kooperazzjoni dwar is-sigurtà ċibernetika u t-theddid ċibernetiku, is-sensibilizzazzjoni taċ-ċittadini u t-titjib tal-litteriżmu diġitali ġenerali fost il-popolazzjoni sabiex tissaħħaħ ir-reżiljenza tas-sistemi demokratiċi tagħna; jappoġġaw kooperazzjoni intensifikata bejn gruppi ta' riflessjoni Ewropej u Tajwaniżi rilevanti f'dan il-qasam;
                           
                        
                              (v)
                           
                           
                              jikkunsidraw li jitgħallmu mill-esperjenza tat-Tajwan tal-ġlieda kontra d-diżinformazzjoni mill-kontinent li tattakka l-indipendenza tal-media tat-Tajwan bl-użu ta' pjattaformi tal-media soċjali, b'infiltrazzjoni fil-media televiżiva u stampata Tajwaniża sabiex tiġi influwenzata l-opinjoni pubblika, bl-għan li jiġi mminati l-elezzjonijiet fit-Tajwan; ifaħħru lit-Tajwan talli kkunsidra l-litteriżmu medjatiku bħala għodda utli u vitali għall-edukazzjoni tan-nies dwar l-identifikazzjoni tad-diżinformazzjoni, u talli għalhekk inkorpora l-litteriżmu medjatiku fil-kurrikulu tal-iskola;
                           
                        
                              (w)
                           
                           
                              jisħqu li l-benefiċċji tal-isforzi tat-Tajwan fil-ġlieda kontra d-diżinformazzjoni u l-ġlieda kontra l-aħbarijiet foloz imorru lil hinn mit-Tajwan, u jinfluwenzaw mhux biss lis-soċjetà fil-gżira, iżda anki lill-komunità li titkellem biċ-Ċiniż f'Hong Kong u pajjiżi oħra tax-Xlokk tal-Asja;
                           
                        
                              (x)
                           
                           
                              jikkundannaw it-tentattivi Ċiniżi biex jiskreditaw il-ġestjoni tal-pandemija mill-gvern Tajwaniż; ifaħħru l-approċċ effettiv minn isfel għal fuq tat-Tajwan, immexxi miċ-ċittadini tiegħu, biex jivverifika l-aħbarijiet u l-informazzjoni bl-użu tat-teknoloġija, bħall-IA, biex iżid l-isforzi u jippermetti lill-verifikaturi tal-fatti jidentifikaw l-aktar pretensjonijiet dannużi li jiċċirkolaw fuq il-pjattaformi tal-media soċjali u b'hekk iwaqqfu t-tixrid tagħhom;
                           
                        
                              (y)
                           
                           
                              ifakkru li t-theddida li qed jiffaċċja t-Tajwan mill-operazzjonijiet ta' diżinformazzjoni taċ-Ċina hija parti minn problema akbar li qed jiffaċċjaw id-demokraziji madwar id-dinja f'era fejn it-teknoloġiji tal-komunikazzjoni huma ċentrali għall-kompetizzjoni ġeopolitika għat-tmexxija globali; ifakkru li ċ-Ċina, flimkien ma' pajjiżi mhux demokratiċi oħra, għadha wkoll theddida kbira għad-demokraziji fl-Ewropa permezz ta' kampanji ta' diżinformazzjoni, theddida li żdiedet b'mod sinifikanti bil-pandemija, kif innota r-rapport tas-SEAE ta' Ġunju 2020; jinnotaw li l-kooperazzjoni fil-ġlieda kontra d-diżinformazzjoni hija għalhekk fl-interess kemm tal-UE kif ukoll tat-Tajwan;
                           
                        
                              (z)
                           
                           
                              jippromwovu aktar il-kooperazzjoni attwali bejn l-UE u t-Tajwan dwar ir-riċerka u l-innovazzjoni fil-Programm Qafas Orizzont Ewropa (2021-2027); iħeġġu l-parteċipazzjoni ta' aktar riċerkaturi Tajwaniżi f'Orizzont Ewropa fil-futur;
                           
                        
                              (aa)
                           
                           
                              jippromwovu aktar it-turiżmu u l-iskambji taż-żgħażagħ mat-Tajwan permezz ta' inizjattivi bħall-vaganzi kkombinati ma' xogħol, il-programmi Erasmus jew il-Borża ta' Studju dwar il-Konnettività Tajwan-Ewropa, u jesploraw opportunitajiet għal kooperazzjoni fl-edukazzjoni għolja u f'oqsma oħra bl-għan li jissaħħaħ l-għarfien espert Ċiniż u Tajwaniż fl-Ewropa u jingħata kontribut għal fehim aħjar tal-Ewropa fit-Tajwan;
                           
                        
                              (ab)
                           
                           
                              jinkoraġġixxi lill-UE u lill-Istati Membri tagħha jsaħħu l-kooperazzjoni mat-Tajwan fil-Qafas Globali ta' Kooperazzjoni u Taħriġ (GCTF), li huwa pjattaforma ta' kooperazzjoni reġjonali għat-tisħiħ tal-kapaċitajiet u l-programmi ta' taħriġ għal pajjiżi terzi madwar id-dinja;
                           
                        
                              (ac)
                           
                           
                              ibiddlu l-isem tal-Uffiċċju Ekonomiku u Kummerċjali Ewropew fit-Tajwan għal “Uffiċċju tal-Unjoni Ewropea fit-Tajwan” sabiex jirrifletti l-ambitu wiesa' tar-rabtiet tagħna;
                           
                        
                              (ad)
                           
                           
                              jilqgħu l-pjanijiet biex jitwaqqaf Uffiċċju ta' Rappreżentanza tat-Tajwan fil-Litwanja; jikkundannaw ir-reazzjoni tal-gvern Ċiniż li jimponi sanzjonijiet ekonomiċi fuq il-Litwanja; jesprimu l-appoġġ u s-solidarjetà tagħhom mal-Litwanja f'dan ir-rigward, jieħdu miżuri xierqa, u jistiednu lill-Kunsill jagħmel l-istess;
                           
                        
                              (ae)
                           
                           
                              ifaħħru lit-Tajwan bħala sieħeb eċċezzjonali fil-promozzjoni tad-drittijiet tal-bniedem u tal-libertà ta' reliġjon fir-reġjun Indo-Paċifiku; jirrikonoxxu l-prestazzjoni tat-Tajwan fl-għoti ta' eżempju fir-reġjun bir-rekord qawwi tiegħu ta' rispett għal-libertajiet fundamentali, kemm ekonomiċi kif ukoll soċjali, kif ukoll id-drittijiet politiċi u kulturali, inkluż il-progress dwar id-drittijiet tal-persuni LGBTIQ, u d-drittijiet tal-komunitajiet indiġeni; jitolbu lir-Rappreżentant Speċjali tal-UE għad-Drittijiet tal-Bniedem u l-Mibgħut Speċjali tal-UE għal-Libertà tar-Reliġjon jew tat-Twemmin jipparteċipaw fil-konvenzjonijiet internazzjonali fil-qasam tad-drittijiet tal-bniedem fit-Tajwan u jieħdu azzjoni konkreta biex jaħdmu mat-Tajwan ħalli jmexxu 'l quddiem id-drittijiet tal-bniedem, id-drittijiet soċjali, il-libertà ta' reliġjon, l-ekonomija diġitali u t-tkabbir sostenibbli tal-pajjiżi tar-reġjun Indo-Paċifiku li qed jiżviluppaw;
                           
                        
                              (af)
                           
                           
                              isaħħu l-kooperazzjoni mat-Tajwan biex ikun hemm skambju tal-prattiki tajba fil-ġestjoni tal-pandemija tal-COVID-19, biex jiġu varati inizjattivi biex jiġi ffaċilitat l-akkwist ta' vaċċini u biex tkompli tiżdied il-kooperazzjoni tal-UE mat-Tajwan fis-saħħa u fil-kontroll tal-mard komunikabbli; ifaħħru lill-gvern Tajwaniż u lill-poplu tiegħu għas-suċċess relattiv fit-trażżin tal-pandemija fil-pajjiż u għall-ġenerożità tagħhom bl-għoti ta' għajnuna lil pajjiżi oħra; ifakkru li r-rispons effettiv tat-Tajwan kien jiddependi fuq it-trasparenza, il-ftuħ u l-użu tat-teknoloġija f'kollaborazzjoni mas-soċjetà, approċċ imsejjes fuq il-fiduċja tal-pubbliku;
                           
                        
                              (ag)
                           
                           
                              ifaħħru l-atti ta' solidarjetà tat-Tajwan mal-UE, kif intwera mid-donazzjoni ta' aktar minn 7 miljun maskra kirurġika lil diversi Stati Membri matul l-ewwel xhur terribbli tal-pandemija, kif ukoll ħames linji ta' produzzjoni tal-maskri lir-Repubblika Ċeka; jitolbu li din is-solidarjetà tiġi reċiprokata;
                           
                        
                              (ah)
                           
                           
                              ikomplu jinkoraġġixxu l-kondiviżjoni tal-intelligence bejn l-Istati Membri u t-Tajwan u l-ġlieda konġunta kontra l-kriminalità transfruntiera;
                           
                        
                              (ai)
                           
                           
                              jirrikonoxxu li l-Istati Uniti u l-Ġappun enfasizzaw għall-ewwel darba l-importanza tal-paċi u l-istabbiltà fl-Istrett tat-Tajwan fid-dikjarazzjoni konġunta ta' summit bilaterali reċenti, li mbagħad kienet segwita minn dikjarazzjoni simili mill-G7 fil-bidu ta' Mejju; iħeġġu lill-UE taħdem flimkien ma' sħab oħra tal-istess fehma, bħall-Awstralja, New Zealand, l-Indja, il-Ġappun, il-Korea t'Isfel u l-Istati Uniti, u jikkunsidraw li jistiednu lit-Tajwan biex jipparteċipa mas-sħab tiegħu fi pjattaformi u gruppi ta' ħidma eżistenti dwar l-industriji kritiċi;
                           
                        
                              (aj)
                           
                           
                              jinkoraġġixxu lill-Istati Membri li m'għandhomx Ftehim għall-Evitar tat-Tassazzjoni Doppja u għall-Prevenzjoni tal-Evażjoni Fiskali jew Ftehim dwar l-Iskambju ta' Informazzjoni dwar it-Taxxa mat-Tajwan jagħtu bidu mill-aktar fis possibbli lin-negozjati dwar tali ftehimiet;
                           
                        
            
               
                  2.
               
               
                  Jagħti istruzzjonijiet lill-President tiegħu biex jgħaddi din ir-rakkomandazzjoni lill-Kunsill, lill-Kummissjoni u lill-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta' Sigurtà, kif ukoll lill-Gvern tat-Tajwan.
               
            
         (1)  ĠU C 181, 19.5.2016, p. 52.